（མཁའ་འགྲོའི་ནང་སྒྲུབ་སྲོག་གི་ཐིག༔ ཀུ་རུ་ཀུལླེའི་སྒྲུབ་པ་ནི༔ ） རང་སེམས་མ་བཅོས་སྟོང་པའི་རྩལ༔ རིག་པ་ཧྲཱི༔ ཡིག་འཕྲོ་འདུ་ལས༔ རང་ཉིད་དབང་མཛད་ངྷཱ་ཀི་ནཱི༔ དམར་སེར་ཉི་མ་འཆར་ཁའི་མདོག༔ བཅུ་དྲུག་ལང་ཚོ་མཛེས་ཆགས་ཉམས༔ པདྨའི་ལྕགས་ཀྱུ་ཞགས་པ་འཛིན༔ གཅེར་མོ་ཨུཏྤལ་རཏྣས་བརྒྱན༔ པད་ཉིར་གར་གྱི་འགྱུར་བག་བཅས༔ བདེ་དྲོད་འོད་ཕུང་ཀློང་དུ་རོལ༔ ཐུགས་ཀར་ཉི་སྟེང་ཧྲཱིཿདམར་མཐར༔ སྔགས་ཀྱི་བསྐོར་ལས་འབར་བའི་འོད༔ དཔག་མེད་ཞིང་ཀུན་ཁྱབ་པར་འཕྲོས༔ བརྟན་གཡོའི་དངོས་ཀུན་དབང་བསྡུས་ནས༔ ཐུགས་སྲོག་ལ་ཐིམ་གཟི་བྱིན་བསྐྱེད༔ བདེ་སྟོང་འགྱུར་མེད་ལྷན་ཅིག་སྐྱེས༔ རང་གྲོལ་རང་དབང་ཐོབ་པར་བསམ༔ ཨོཾ་ཀུ་རུ་ཀུལླེའི་ཧྲཱིཿ སྭཱཧཱ༔ ཞེས་བཟླས་ཀ་དག་ཀློང་དུ་བཞག༔ རིག་པ་གཡོ་མེད་ལྟ་བའི་གདིང་༔ འཕོ་འགྱུར་བྲལ་བའི་གཤིས་ལུགས་སུ༔ འཛིན་མེད་རང་གྲོལ་བརྟན་ཐོབ་ན༔ སྲིད་ཞིའི་ཆོས་ཀུན་དབང་དུ་འགྱུར༔ ཐུན་མོང་ལས་ལ་སྦྱོར་བ་ནི༔ ཐུགས་ཀའི་འོད་དམར་ལྕགས་ཀྱུ་ཡིས༔ དམིགས་བྱའི་སེམས་རྒྱུད་དབང་མེད་དུ༔ རབ་བསྐུལ་བདག་ལ་ཆགས་གདུང་གིས༔ སྐད་ཅིག་མདུན་དུ་ལྷག་པའི་མོད༔ འོད་ཞུ་ཐིག་ལེ་དམར་པོ་ནི༔ ཡུངས་འབྲུ་ཙམ་（1བ）གྱུར་སྙིང་གའམ༔ གསང་བར་ཐིམ་པས་གཉིས་མེད་བསམ༔ ཧྲཱིཿཡི་གོང་དུ་ཤམ་འདི་གདགས༔ ཆེ་གེ་མོ་ཝཱ་ཤཾ་ཀུ་རུ༔ མཚན་མའི་རྟགས་དང་སྦྱར་ཏེ་བཟླ༔ དམིགས་པའི་གནད་ཀྱིས་ཟིན་པ་ན༔ བརྒྱ་བྱིན་ཚངས་པའི་བུ་མོ་ཡང་༔ དབང་དུ་འདུ་བར་ཐེ་ཚོམ་མེད༔ ས་མ་ཡ༔ ཁྱད་པར་མེ་ཡི་སྦྱོར་བ་ལ༔ བརྟེན་ནས་དབང་གི་ཕྲིན་ལས་ནི༔ ལས་དང་མཐུན་པའི་ཐབ་ཁུང་དུ༔ ཡེ་ཤེས་མེ་ལྷ་ངྷཱ་ཀི་ནཱི༔ གསལ་གདབ་དྲངས་བསྟིམ་མཆོད་ཅིང་བསྟོད༔ སྤྱི་ཡི་སྲེག་རྫས་འབྲུ་མར་དང་༔ འབྲུ་སྨན་ལ་སོགས་གང་འབྱོར་བ༔ ཁྱད་པར་ཆགས་སྐྱེད་ཡིད་བསྒྱུར་རྫས༔ དམིགས་བྱའི་བྱང་སེམས་རཱུ་པར་བཅས༔ བྱིན་བརླབས་རྩ་བའི་སྔགས་ཤམ་དུ༔ ཆེ་གེ་མོ་ཝཱ་ཤཾ་ཀུ་རུ་ཧྲཱི༔ ཞེས་པས་བརྒྱ་སྟོང་ཁྲི་འབུམ་སོགས༔ དབུལ་ཞིང་འདོད་དོན་ཕྲིན་ལས་བཅོལ༔ རཱུ་པ་དམིགས་བྱ་དངོས་སུ་བསམ༔ སྔགས་དང་ཏིང་ངེ་འཛིན་གྱིས་གཟིར༔ རང་དབང་མེད་པར་དབང་འདུས་ཏེ༔ དྭངས་མའི་སྲོག་དང་རོ་གཅིག་བསྲེ༔ སྐད་ཅིག་འདའ་བའི་གནས་མེད་བསམ༔ མེ་ལྷ་རང་དང་གཉིས་མེད་པར༔ མི་འགྱུར་ལྟ་བའི་ངང་ལ་བཞག༔ དེས་ནི་ཡིད་ལ་ཅི་འདོད་པ༔ དབང་དུ་འདུ་བར་ཐེ་ཚོམ་མེད༔ ཟབ་པའི་མན་ངག་མཐར་ཐུག་གོ༔ ས་མ་ཡ༔
（1ན）མཁའ་འགྲོའི་གསང་སྒྲུབ་ཟབ་པའི་བཅུད༔ སེང་ཧ་མུ་ཁའི་སྒྲུབ་པ་ནི༔ མི་དམིགས་སྟོང་པའི་ངང་ཉིད་ལས༔ པད་ཉི་བྱད་མ་སྡེ་བརྒྱད་ཁྲིར༔ རང་རིག་ཧཱུྃ་དམར་འཕྲོ་འདུ་ལས༔ བདུད་འདུལ་ཁྲོས་མ་སེང་གེའི་གདོང་༔ དམར་ནག་གཏུམ་རྔམས་འཇིགས་པའི་གཟུགས༔ གཡུ་རལ་གྱེན་བརྫིས་སེང་ཆུང་འཕྲོ༔ ཕྱག་གཉིས་གྲི་གུག་ཐོད་ཁྲག་འཛིན༔ མཆན་གཡོན་རྡོ་རྗེ་ཁ་ཊྭཱྃ་བརྟེན༔ དུར་ཁྲོད་ཆས་གོས་རུས་རྒྱན་སྤྲས༔ ཡེ་ཤེས་བསྐལ་མེ་འབར་བའི་ཀློང་༔ གར་སྟབས་འགྱིང་བག་ཚུལ་གྱིས་རོལ༔ ཐུགས་ཀར་ཉི་ཟླའི་གྭའུའི་སྦུབས༔ སྲོག་གི་སྙིང་པོ་ཧཱུྃ་དམར་མཐར༔ སྔགས་ཀྱི་ཕྲེང་བ་ལྕགས་སྲེག་མདངས༔ མགལ་མེ་ལྟ་བུར་འཁོར་བ་ལས༔ འོད་ཟེར་མེ་དཔུང་ཚྭ་ཚྭ་འཕྲོས༔ དགྲ་བགེགས་བྱད་མ་རྦོད་གཏོང་ཀུན༔ ལུས་ངན་ཐལ་བའི་གཞོབ་ཏུ་བསྲེག༔ རྣམ་ཤེས་མི་དམིགས་ཀ་དག་ངང་༔ འོད་གསལ་ཡེ་ཤེས་འཁོར་ལོར་བསམ༔ དྲག་མོའི་ངན་སྔགས་བཅུ་བཞི་པ༔ གནམ་ལྕགས་ཐོག་རྒོད་འཁྲུགས་པ་ལྟར༔ མི་ཚིག་བར་མ་ཆད་པར་བཟླ༔ ཨ་ཀ་ས་མ་ར་ཙ་ཤ་ད་ར་ས་མཱ་ར་ཡ་ཕཊ༔ སྲུང་དང་ཟློག་དང་ཚར་གཅོད་པ༔ གང་ཡང་སྔགས་འདི་ཁོ་ནས་ཏེ༔ སྟོང་གསུམ་རྦོད་གཏོང་བརླག་བྱེད་པའི༔ ཆིག་ཤུར་དུག་གྲི་ནག་མོའི༔ ས་མ་ཡ༔
（1ན）བདེ་ཆེན་ལྷན་སྐྱེས་ཌཱ་ཀི་ནཱི༔ ཡང་གསང་རྡོ་རྗེ་རྣལ་འབྱོར་མ༔ ཁྲོས་མ་ནག་མོར་སྒྲུབ་པའི་ཐབས༔ མན་ངག་དོན་གྱི་མཐར་ཐུག་ནི༔ ཨ༔ རྣམ་ཐར་གསུམ་ལྡན་སྟོང་པ་ཉིད༔ བདེ་ཆེན་འོད་གསལ་སྙིང་རྗེའི་གདངས༔ ཟུང་འཇུག་རིག་པ་བྃ་མཐིང་ནག༔ དེ་ལས་འབར་བའི་འོད་ཟེར་གྱིས༔ ཁམས་གསུམ་རྟོག་པའི་ཞེན་སྣང་སྦྱངས༔ སྣང་སྲིད་ཆོས་ཀྱི་འབྱུང་གནས་ཆེ༔ རང་བྱུང་དུར་ཁྲོད་གཞལ་ཡས་དབུས༔ ཆགས་མེད་པདྨ་ཉི་ཟླའི་སྟེང་༔ བདག་ཉིད་རྒྱལ་ཀུན་བསྐྱེད་པའི་ཡུལ༔ རྡོ་རྗེ་ཁྲོས་མ་ནག་མོར་ཤར༔ དུས་ཀྱི་མུན་ལྟར་གནག་པའི་སྐུ༔ ཁྲོ་ཆགས་སྒེག་པའི་ལང་ཚོ་ཅན༔ གྲི་གུག་དང་ནི་ཐོད་ཁྲག་འཛིན༔ བརྐྱང་བསྐུམ་གར་གྱི་སྟངས་སྟབས་ཀྱིས༔ རྟོག་མེད་བམ་རོའི་གདན་ལ་རོལ༔ རུས་པའི་ཕྱག་རྒྱ་རྣམ་ལྔ་དང་༔ དུར་ཁྲོད་ཆས་ཀྱིས་རབ་ཏུ་བརྗིད༔ མཆན་གཡོན་ཐབས་ཀྱི་ཁ་ཊྭཱྃ་འཆང་༔ དབུ་སྐྲ་གྱེན་བརྫིས་རལ་གསེབ་ན༔ ཕག་ཞལ་ངུར་སྒྲས་ས་གསུམ་གཡོ༔ ཡེ་ཤེས་བསྐལ་མེ་འབར་བའི་ཀློང་༔ སྲིད་གསུམ་ཟིལ་གནོན་ཆེན་པོར་བཞུགས༔ གནས་ལྔར་རིགས་ལྔའི་ཕག་མོ་རྣམས༔ （1བ）རང་རྟགས་རྒྱན་རྫོགས་གར་གྱིས་རོལ༔ རྡོ་རྗེ་ལུས་ཀྱི་གྲོང་ཁྱེར་དུ༔ གནས་གསུམ་དཔའ་བོ་མཁའ་འགྲོ་མ༔ འབུམ་ཕྲག་ཡངས་པའི་བཀོད་པ་ཀུན༔ མ་བསྐྱེད་ཡེ་ནས་ལྷུན་རྫོགས་དང་༔ ཐུགས་ཀར་ཉི་ཟླའི་གྭའུའི་སྦུབས༔ བྃ་མཐར་སྔགས་ཀྱིས་བསྐོར་བ་ལས༔ འོད་འཕྲོས་འཁོར་འདས་དྭངས་བཅུད་བསྡུས༔ བདག་ཐིམ་ཆེ་བའི་གཟི་བྱིན་བསྐྱེད༔ ཅིར་སྣང་ཡེ་ཤེས་ཕྱག་རྒྱར་སད༔ གྲགས་སྟོང་སྔགས་སྒྲས་འཇིག་རྟེན་གཡོ༔ བདེ་ཆེན་མཆོག་ཏུ་མི་འགྱུར་བ༔ འོད་གསལ་དགོངས་པའི་རྩལ་རྫོགས་བསམ༔ ཨོཾ་བཛྲ་ཀྲོ་ངྷི་ཀ་ལི་བྃ་ཧ་རི་ནི་ས་ཧཱུྃ་ཕཊ༔ དམིགས་བསལ་གནད་དང་ལྡན་པ་ཡིས༔ བཟླས་པ་ཆུ་བོའི་རྒྱུན་ལྟར་བརྩོན༔ ཀུན་རྫོབ་སྣང་ཆ་བསྐྱེད་པའི་ལ༔ དོན་དམ་སྟོང་ཉིད་ཆེན་པོར་བཟླ༔ གཡོ་མེད་དགོངས་པའི་གདིང་ཐོབ་ཚེ༔ དོན་གྱི་ཁྲོས་མ་མངོན་དུ་འགྱུར༔ ས་མ་ཡ༔ ཁོ་བོ་འཇིགས་བྲལ་ཡེ་ཤེས་རྡོ་རྗེའི་ཟབ་མོ་དགོངས་པའི་གཏེར་གྱི་ཆོས་སྡེ་མཐར་ཐུག་པ་སྟེ་མི་ལོ་ཉེར་གསུམ་འདས་པ་ལྕགས་ཕོ་སྟག་གི་ལོ་སྨིན་དྲུག་ཟླ་བའི་དམར་ཕྱོགས་ཀྱི་ཚེས་བཅུ་ལ་བཀའ་རྒྱ་བཀྲོལ་ཏེ་སྐལ་ལྡན་གཅིག་ལ་ཆིག་བརྒྱུད་དུ་གདམས་པའོ། །བཀྲ་ཤིས། ། ། །
（1ན）